**UNIVERSITATEA DE STAT DIN MOLDOVA**

**FACULTATEA RELAȚII INTERNAȚIONALE, ȘTIINȚE POLITICE**

**ȘI ADMINISTRATIVE**

**DEPARTAMENTUL RELAȚII INTERNAȚIONALE**

Eseu:

Mediul de securitate al Republicii Moldova - caracteristica si specific

Autor- Deceva Domnica gr(301)RI

Coordonator ştiinţific- Ilaşciuc Andrei

CHIŞINĂU, 2020

„Mediul de securitate” este definit de analişti ca totalitatea condiţiilor, factorilor şi relaţiilor existente în domeniile fundamentale ale societăţii omeneşti şi comunităţii internaţionale, la un moment dat, pe o anumită arie geografică de referinţă . Mediul de securitate cunoaşte astăzi o dinamică variată, în strânsă legătură cu evoluţia societăţii umane. Astfel, acesta este influenţat în mare măsură de vulnerabilităţile specifice omului şi de tipul de ameninţări la adresa sa.

Strategia securităţii naţionale a Republicii Moldova , preia şi dezvoltă principiile directoare ale Concepţiei securităţii naţionale a Republicii Moldova, adoptată de Parlament prin Legea organică nr.112-XVI din 22 mai 2008, ia în considerare riscurile şi ameninţările la adresa securităţii naţionale, stabileşte obiectivele sistemului securităţii naţionale şi identifică căile şi mijloacele de asigurare a securităţii naţionale. Interesele naţionale vitale ale Republicii Moldova rezidă în asigurarea independenţei, suveranităţii şi integrităţii teritoriale; a ordinii constituţionale; promovarea valorilor democratice şi a statului de drept; respectarea şi protejarea drepturilor fundamentale ale omului; asigurarea păcii, bunăstării populaţiei şi prosperităţii statului. 2 Drept urmare a unei analize a contextului strategic şi situaţiei din ţară au fost identificate o serie de riscuri la adresa securităţii naţionale – sărăcia, subdezvoltarea economică şi dependenţa energetică; conflictul transnistrean, apariţia unor tensiuni sau conflict de ordin militar şi coerciţia externă; factorul criminogen şi corupţia; problema demografică şi sănătatea populaţiei; calamităţile naturale, poluarea mediului şi accidentele tehnogene; risc la adresa securităţii informaţionale; instabilitatea sistemului financiarbancar. De asemenea, securitatea Republicii Moldova este afectată de o serie de ameninţări care pot degenera în riscuri în cazul ignorării şi/sau gestionării inadecvate a acestora – insecuritatea societală (tabagismul, alcoolismul, narcomania, etc.); disensiuni interetnice şi interconfesionale; instabilitatea politică; capacităţi reduse de securizare a frontierei de stat, în particular lipsa controlului asupra segmentului transnistrean al acesteia; insecuritatea alimentară; terorismul; influenţa crizelor economice şi financiare, inclusiv externe.

Activităţile pe plan extern vor fi orientate spre stabilirea şi consolidarea unor astfel de relaţii internaţionale şi formule de cooperare care să excludă riscul de implicare în conflicte ce ar ameninţa interesele naţionale, iar în cazul unor astfel de conflicte, ar permite depăşirea acestora prin eforturi comune cu partenerii strategici externi şi apelarea la mecanismele dreptului internaţional. Un loc aparte în contextul securităţii îi revine participării Republicii Moldova la eforturile globale, regionale şi sub-regionale de promovare a stabilităţii şi securităţii internaţionale prin cooperarea cu ONU, OSCE, NATO şi alte organizaţii internaţionale relevante, precum şi participarea la misiunile în cadrul Politicii de Securitate şi Apărare Comună UE (PSAC).

Participarea la eforturile internaţionale orientate spre gestionarea ameninţărilor şi provocărilor contemporane. Luând în calcul persistenţa conflictelor interne, inclusiv cele asociate cu existenţa unor entităţi separatiste ce ameninţă securitatea regională şi afectează integritatea teritorială şi independenţa statelor suverane, Republica Moldova sprijină crearea sau eficientizarea în cadrul organizaţiilor internaţionale relevante, în particular ONU, UE şi OSCE, a mecanismelor de mediere, prevenire şi gestiune a crizelor şi conflictelor, precum şi a mecanismelor de control al onorării angajamentelor asumate de către statele-membre.

Cooperarea la nivel bilateral în domeniul securităţii. Republica Moldova promovează relaţii cu toate statele lumii, conform principiilor Cartei ONU, pentru a se asigura de sprijinul acestora în realizarea priorităţilor naţionale, inclusiv a celor ce ţin de securitatea statului. Totodată, avînd în vedere rolul esenţial în asigurarea securităţii globale pe care îl deţin statele cu resurse majore politico-militare, economice şi informaţionale, aceste relaţii de cooperare în domeniul securităţii vor fi dezvoltate prioritar şi în continuare cu ţările membre ale Uniunii Europene, SUA, Federaţia Rusă şi cu statele vecine atît pe plan bilateral, cît şi multilateral oferit de cadrul organizaţiilor internaţionale. Combaterea sărăciei, asigurarea securităţii economice şi diminuarea dependenţei energetice. Securitatea economică reprezintă o parte componentă şi indispensabilă a securităţii naţionale. Astfel, acţiunile organelor administraţiei publice centrale vor fi orientate spre crearea condiţiilor interne şi externe, care să asigure independenţa economiei naţionale, să susţină creşterea economică durabilă, să satisfacă necesităţile statului şi ale cetăţenilor, să combată sărăcia, să asigure competitivitatea pe pieţele externe. De asemenea, în scopul consolidării sistemului financiar-bancar naţional, autorităţile relevante vor întreprinde măsuri pentru a spori rezistenţa sistemului dat faţă de crizele financiare sau economice externe.

Combaterea factorului criminogen şi corupţiei Aşa cum arată analiza riscurilor şi ameninţărilor la adresa securităţii, în Republica Moldova se atestă o înrăutăţire a situaţiei criminogene pe fundalul diminuării capacităţilor de combatere a acestora de către structurile abilitate. Astfel, drept priorităţi va fi sporirea eforturilor de prevenire şi combatere a factorilor criminogeni, inclusiv lichidarea grupurilor criminale organizate ce activează atît pe teritoriul ţării, precum şi al altor state, precum şi distrugerea bazei tehnico-materiale a acestor grupuri. În acest sens, urmează a fi implementată reforma sectorului de securitate, prin care va fi sporită capacitatea MAI, CCCEC, SIS şi altor structuri abilitate, de combatere a factorilor criminogeni.

Gestionarea integrată a frontierei de stat Gestionarea integrată a frontierei de stat, este un instrument important în menţinerea (protejarea) securităţii naţionale, al cărei obiectiv este combaterea migraţiei ilegale, şi a infracţiunilor conexe, precum şi altor infracţiuni transfrontaliere. La nivel naţional vor fi luate măsuri treptate în vederea asigurării gestionării integrate a frontierei de stat pe toate sectoarele ei, care la rîndul său trebuie să reunească următoarele dimensiuni:

- controlul la frontiera de stat (verificări de frontieră şi supraveghere a frontierei efectuat de către Serviciul Grăniceri), incluzînd analizele de risc pertinente şi informaţiile privind criminalitatea; - depistarea şi investigarea crimelor transfrontaliere realizate de către Serviciul Grăniceri, Serviciul Vamal, în coordonare cu alte autorităţi de aplicare a legii la nivel naţional; - modelul de acces în Republica Moldova structurat pe patru nivele; - cooperarea dintre autorităţile implicate în gestionarea frontierei de stat, inclusiv prin facilitarea schimbului de informaţii necesare pentru punerea în aplicare a masurilor de securitate la frontier.

Asigurarea economico-financiară, tehnico-materială şi ştiinţifică corespunzătoare a realizării măsurilor prevăzute în prezenta Strategie se va baza pe resursele politice, cadrul de resurse financiare, dezvoltarea continuă şi dinamică a economiei naţionale, dezvoltarea continuă a resurselor umane de calitate. Sînt stabilite următoarele obiective pentru asigurarea economico-financiară, tehnico-materială şi ştiinţifică a implementării prezentei Strategii: - programarea şi alocarea resurselor pe obiective strategice se va executa în strictă conformitate cu priorităţile stabilite în strategie; - aplicarea managementului resurselor în baza programelor pentru toate instituţiile sectorului de securitate naţională. - dezvoltarea conlucrării instituţiilor implicate în asigurarea resurselor, precum şi exercitarea eficientă a controlului parlamentar; - promovarea transparentei alocării şi utilizării resurselor publice menite să sporească creşterea responsabilităţii faţă de contribuabil.

În concluzie pot zice că, amenințările specifice începutului de mileniu cresc entropia mediului internațional de securitate, în care multipolaritatea și instabilitatea sporesc gama incertitudinilor. Procesul de identificare și evaluare a risurilor transformă incertitudinile în variabile cunoscute. Pentru a se reduce impactul riscului se folosesc strategii de atenuare, se iau în consuderare costuri, planificări, resurse umane și tehnice. Aproape orice schimbare aduce un anumit risc, iar o simplă analiză îi poate indica potențialele forme de manifestare: costrile suplimentare, micșorarea resurselor, fluxul informațional, efecte asupra mediului, migrația persoanelor, necesitățile neprevăzute, posibilele alianțe sau alte schimbări ale contextului internațional. Pe cale de consecință, avantajul informațional este decisiv, toate aceste aspecte traducându-se în termeni de cunoaștere și fiind stocați în baze de date sau fiind aplicați în alcătuirea echipelor care manageriază riscurile.

Bibliografie

* STRATEGIA SECURITĂŢII NAŢIONALE A REPUBLICII MOLDOVA <http://www.procuratura.md/file/Proiect%20strategia%20sec%20nat.pdf>
* Organismele şi instituţiile Uniunii Europene şi mediul actual de securitate, <http://isop.ro/>
* <https://www.legis.md/cautare/getResults?doc_id=17629&lang=ro>
* <http://www.presedinte.md/app/webroot/proiecte/SSN16.pdf>
* SECURITATEA NAŢIONALĂ A REPUBLICII MOLDOVA ÎN CONTEXTUL CONSOLIDĂRII SISTEMULUI DE SECURITATE INTERNAŢIONALĂ <http://irim.md/wp-content/uploads/2018/02/2-Bencheci.pdf>