**UNIVERSITATEA DE STAT DIN MOLDOVA**

**FACULTATEA RELAȚII INTERNAȚIONALE, ȘTIINȚE POLITICE ȘI ADMINISTRATIVE**

**DEPARTAMENTUL RELAȚII INTERNAȚIONALE**

**ESEU LA TEMA:**

**”MEDIUL DE SECURITATE AL REPUBLICII MOLDOVA: CARACTERISTICI ȘI SPECIFIC”**

**Realizat de: Valentina Malenchi, grupa 301 RI**

**Profesor: Andrei Ilașciuc, lector univ.**

CHIȘINĂU, 2020

Realitatea de astăzi este una dinamică, trăim într-o lume interdependentă şi conflictuală, care este marcată de marea globalizare, de evoluţii şi mutații rapide, manifestate nu numai la nivel de individ, dar, în special, la nivel societal. În lume produc schimbări majore în cadrul sistemului relațiilor internaționale, în care mediul de securitate, la fel, este caracterizat de o complexitate sporită, de un grad ridicat de instabilitate şi imprevizibilitate şi de un proces de profundă transformare care generează consecințe ce pot afecta, pe termen lung, atât statele în parte cât și întreaga comunitate internațională.

Principalul document care se referă la securitatea Republicii Moldova, este Strategia de Securitate Națională din anul 2016[[1]](#footnote-1). Oficial, conform strategiei, interesele naţionale vitale ce țin de asigurarea unui mediu de securitate a Republicii Moldova rezidă în asigurarea independenţei, suveranităţii şi integrităţii teritoriale; a ordinii constituţionale; promovarea valorilor democratice şi a statului de drept; respectarea şi protejarea drepturilor fundamentale ale omului; asigurarea păcii, bunăstării populaţiei şi prosperităţii statului. Cu toate acestea, în opinia mea, mediul de securitate al Republicii Moldova depinde de politica statului, de culoarea politică a guvernării și direct de felul în care guvernarea își poziționează activitatea pe arena internațională.

Aceeași strategie ne spune că ” Spre deosebire de timpurile când securitatea statului nostru se baza pe puterea militară, astăzi securitatea națională se bazează pe o temă centrală care este compusă din valorile statului de drept, buna guvernare și instituțiile puternice care există pentru a servi poporul, nu un grup select. Trebuie să urmăm această direcție cu o exactitate fără de compromis. În caz contrar, vom trăi într-un mediu de insecuritate de care beneficiază minoritatea în defavoarea majorității.   
Realizarea prezentei Strategii, va cere să schimbăm practicile negative care sunt aplicate de decenii. Aceste modificări nu constituie doar o stringență critică, dar își găsesc baza morală și legală în principiile democratice ale Constituției Republicii Moldova. Ele sunt necesare poporului și țării noastre. Trebuie să devenim un stat al poporului, guvernat de popor și pentru popor. Nu pot exista compromise în calea realizării acestor deziderate. Momentul este acum.” Însă, la cât de ideal nu ar suna aceste cuvinte, la nivel de practică, foarte puține puncte sunt atinse sau realizate, luând în considerație conflictul înghețat care de mult timp este încă prezent pe teritoriul țării noastre, cu toate că reieșind din strategiile și cuvintele frumoase din strategia data prevăd o lume frumoasă și pașnică pentru Republica Moldova. Foarte mult se vorbește despre ”o țară guvernată de popor pentru popor” și ăn același timp foarte puține defapt se consultă cu poporul.

Conform ”Strategiei securității naționale a Republicii Moldova”[[2]](#footnote-2) mediul de securitate a țării noastre, reprezintă un ansamblu de norme juridice şi acţiuni orientate spre promovarea şi protejarea intereselor naţionale prin identificarea, prevenirea şi contracararea riscurilor şi ameninţărilor la adresa securităţii statului.

Drept urmare a unei analize a contextului strategic şi situaţiei din ţară[[3]](#footnote-3) au fost identificate o serie de riscuri la adresa securităţii naţionale – **sărăcia, subdezvoltarea economică şi dependenţa energetică; conflictul transnistrean, apariţia unor tensiuni sau conflict de ordin militar şi coerciţia externă; factorul criminogen şi corupţia; problema demografică şi sănătatea populaţiei; calamităţile naturale, poluarea mediului şi accidentele tehnogene; risc la adresa securităţii informaţionale; instabilitatea sistemului financiar-bancar.**

De asemenea, securitatea Republicii Moldova este afectată de o serie de ameninţări care pot degenera în riscuri în cazul ignorării şi/sau gestionării inadecvate a acestora – insecuritatea societală (tabagismul, alcoolismul, narcomania, etc.); disensiuni interetnice şi interconfesionale; instabilitatea politică; capacităţi reduse de securizare a frontierei de stat, în particular lipsa controlului asupra segmentului transnistrean al acesteia; insecuritatea alimentară; terorismul; influenţa crizelor economice şi financiare, inclusiv externe.

Astfel, pentru a proteja interesele naţionale vitale, autorităţile publice ne spun că vor întreprinde măsurile adecvate şi vor utiliza mijloacele potrivite în scopul diminuării vulnerabilităţilor sistemului de securitate şi sporirii capacităţilor naţionale de răspuns la riscuri şi ameninţări. Totodată, ni se promite că vor fi evaluate continuu riscurile şi ameninţările cu impact asupra securităţii naţionale, formulate propuneri şi recomandări menite să actualizeze politica guvernului în domeniul securităţii naţionale. Plus la asta, se spune că în procesul de promovare a intereselor naţionale se va ţine cont de statutul de **neutralitate** permanentă a Republicii Moldova, care presupune că ţara noastră nu este parte la blocuri militare şi nu admite dislocarea de trupe militare sau de armamente ale altor state şi ale blocurilor militare pe teritoriul său. Însă în opinia mea, toate astea vor funcționa doa atât timp cât nu suntem implicate în nici un conflict și atât timp cât este ”liniște și pace în jur”, dar îmi permit să presupun că odată cu apariția unei situații în care una dintre statele mai puternice îi va cere Moldovei să acționeze într-un fel sau altul, ”culoarea politică” din fruntea statului va uita de neutralitate, afirmând că anume acesta este interesul Republicii Moldova. Din acest motiv, consider că este foarte important ca în vederea apărării națiunii noastre, e necesar să fie stabilite capabilitățile de a reacționa la orice amenințare la adresa intereselor naționale. Orice pericol, fie de ordin intern sau extern, este amplificat de vulnerabilitățile **interne** care limitează capabilitățile statului de reacție. În continuarea acestui concept, trebuie să recunoaștem că provocările interne reprezintă cea mai mare amenințare la adresa securității naționale.

1. HOTĂRÎRE Nr. 153 din 15-07-2011 pentru aprobarea Strategiei securităţii naţionale a Republicii Moldova <https://www.legis.md/cautare/getResults?doc_id=17629&lang=ro> [↑](#footnote-ref-1)
2. Strategia securității naționale a Republicii Moldova <http://www.procuratura.md/file/Proiect%20strategia%20sec%20nat.pdf> [↑](#footnote-ref-2)
3. Proiectul Strategiei securității naționale a Republicii Moldova <http://www.presedinte.md/app/webroot/proiecte/SSN16.pdf> [↑](#footnote-ref-3)